ഭബാനിപ്പൂര് ഉപതെരഞ്ഞെടുപ്പ് റദ്ദാക്കണമെന്ന ഹര്ജി തള്ളി കൊല്ക്കത്ത: മമത ബാനര്ജി നിയമസഭയിലേക്ക് മത്സരിക്കുന്ന ഭബാനിപൂര് ഉപ തെരഞ്ഞെടുപ്പ് റദ്ദാക്കണമെന്ന ഹര്ജി കൊല്ക്കത്ത ഹൈക്കോടതി തള്ളി. ചീഫ് ജസ്റ്റിസ് രാജേഷ് ബിന്ഡാലിന്റെ ബഞ്ചാണ് ഹര്ജി തള്ളിയത്. ഇതിനിടെ ഭരണഘടനാ പ്രതിസന്ധിയുണ്ടാകുമെന്ന് കാണിച്ച് മമതയ്ക്ക് വേണ്ടി ചീഫ് സെക്രട്ടറി തെരഞ്ഞെടുപ്പ് കമ്മീഷന് കത്തു നല്കിയതിനെ കോടതി വിമര്ശിച്ചു. രാജ്യത്ത് 31 സ്ഥലത്ത് ഉപതെരഞ്ഞെടുപ്പ് നടത്തണമെന്നിരിക്കേ മമതയ്ക്കവ വേണ്ടി കാണിച്ച തിടുക്കത്തിനെതിരെയാണ് ഹര്ജി സമര്പ്പിക്കപ്പെട്ടത്. ഇലക്ഷന് കമ്മീഷന്റെ തീരുമാനം ധൃതിപിടിച്ചുള്ളതാണെന്നാണ് ഹര്ജിക്കാരന്റെ വാദം. ഭരണഘടനാപരമായും അത്രയധികം വേഗത്തില് എടുക്കേണ്ട തീരുമാനമായിരുന്നില്ല ഉപതെരഞ്ഞെടുപ്പെന്നാണ് ഹര്ജിയില് പറയുന്നത്. ഈ മാസം മുപ്പതിന് തെരഞ്ഞെടുപ്പ് നടക്കാനിരിക്കേയാണ് ഹര്ജി സമര്പ്പിക്കപ്പെട്ടത്. ആറു മാസത്തിനകം തെരഞ്ഞെടുക്കപ്പെട്ടാല് മാത്രമേ നിയമസഭാംഗത്വത്തോടെ മുഖ്യമന്ത്രിയായി തുടരാനാകൂ. എന്നതിനാലാണ് നിലവിലെ തൃണമൂല് സ്ഥാനാര്ത്ഥിയെ മാറ്റി അതേ സീറ്റില് മമത മത്സരിക്കുന്നത്. മമതാ ബാനര്ജിക്കെതിരെ അഭിഭാഷകയായ ബി.ജെ.പിയുടെ പ്രീയങ്കാ ടിബ്രേവാളാണ് മത്സരിക്കുന്നത്. നന്ദിഗ്രാമില് മുന് തൃണമൂല് പാര്ട്ടി നേതാവും പിന്നീട് ബി.ജെ.പിയിലേക്ക് എത്തിയ സുവേന്ദു അധികാരിയോടാണ് മമതയ്ക്ക് കാലിടറിയത്.